Diari Oficial de la Generalitat Valenciana


Sumari del DOGV 2925, del 07-02-1997 (1997/823603)

RESOLUCIÓ de 15 de maig de 1996, de la directora general de Qualitat Ambiental, de la Conselleria d'Agricultura i Medi Ambient, per la qual fa pública la següent ampliació de declaració d'impacte ambiental.
--------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2925

Data del DOGV
:   07-02-1997

Secció del DOGV
:   ALTRES DISPOSICIONS

Número del document
:   1997/823603


Data del document
:   15-05-1996

Organisme emissor
:   Conselleria d'Agricultura i Medi Ambient

Tipus de document
:   Resolució

RESOLUCIÓ de 15 de maig de 1996, de la directora general de Qualitat Ambiental, de la Conselleria d'Agricultura i Medi Ambient, per la qual fa pública la següent ampliació de declaració d'impacte ambiental.  
Vist que, amb data 4 de desembre de 1995, aquesta Direcció General va dictar una declaració d'impacte ambiental referent al projecte de revisió de les Normes Subsidiàries de Planejament del municipi de Sax (exp. 192/95-AIA), en la qual s'estima parcialment acceptable el projecte, a l'únic efecte ambiental, abans del compliment de diverses condicions.  
Vist que en la documentació remesa per a l'emissió de la preceptiva declaració d'impacte ambiental hi havia una discrepància referent a la classificació com a sòl urbà d'ús industrial de la unitat d'execució número 7 (Forjas y Galvañ), de 46.718 metres quadrats de superfície i situat a la partida El Torrentero. Aquesta unitat d'execució apareix reflectida en la documentació urbanística de la revisió de les normes subsidiàries, però s'hi va ometre qualsevol referència en la documentació gràfica i escrita de l'estudi d'impacte ambiental. Aquesta omissió es justifica per la incorporació de l'esmentada unitat d'execució al projecte de revisió de les normes subsidiàries després de la redacció de l'estudi d'impacte ambiental, i a més pel fet que la zona afectada es troba ocupada en l'actualitat per edificacions industrials. En qualsevol cas, l'omissió d'aquesta unitat d'execució es va interpretar com un error material de l'estudi d'impacte ambiental sense major rellevància:  
Vist que, amb data 20 de març de 1996, l'Ajuntament de Sax va remetre a aquesta Conselleria l'ampliació de l'estudi d'impacte ambiental de la revisió de les normes subsidiàries per a la classificació com a sòl urbà d'ús industrial de terrenys situats a la partida El Torrentero. Segons s'indica, l'ampliació de l'estudi d'impacte ambiental és el resultat d'una modificació substancial de la revisió de les normes subsidiàries, per la qual cosa, per a la seua aprovació definitiva per la Comissió Territorial d'Urbanisme, cal obtenir la declaració d'impacte ambiental per aquesta Conselleria. L'ampliació de l'estudi d'impacte ambiental ha sigut sotmesa al tràmit d'informació pública mitjançant un anunci publicat en el Diari Oficial de la Generalitat Valenciana, número 2.563, de 23 de juny de 1995, sense que s'hi haja presentat cap al·legació.  
Atés que, d'acord amb allò anterior, i a pesar que com s'ha dit, ni l'estudi ni la declaració d'impacte ambiental feien referència expressa a la unitat d'execució número 7, es va considerar en el seu moment que les condicions que s'establien en la documentació examinada per als sòls industrials, complementades amb les condicions imposades en la declaració d'impacte ambiental, eren suficients per a garantir la no-afecció ambiental de l'esmentada zona industrial. En qualsevol cas, la tramitació i presentació davant aquesta Conselleria d'una ampliació de l'estudi d'impacte ambiental per a complementar el presentat amb motiu de la revisió de les normes subsidiàries constitueix el procediment adequat segons la legislació aplicable, ja que encara que, com s'ha dit, la modificació introduïda va quedar reflectida en la documentació urbanística de la revisió -i, per tant, va ser valorada en el procés que va portar a l'emissió de la declaració d'impacte ambiental- en un sentit estricte no havia sigut valorada explícitament en l'estudi d'impacte ambiental.  
Atés que, entre les condicions que van motivar que la declaració d'impacte ambiental estimara implícitament com a acceptable la unitat d'execució número 7, figura l'establerta en l'article 6.5.4 de les normes urbanístiques, en el qual s'indica, entre d'altres aspectes, que «no es permetran fosses sèptiques en zones urbanes o urbanitzables»; a més, la normativa urbanística imposa diverses limitacions a l'abocament d'aigües residuals d'origen industrial. No obstant això, en l'ampliació de l'estudi d'impacte ambiental presentada es justifica la classificació com a sòl urbà, entre d'altres aspectes, per la disponibilitat d'evacuació d'aigües residuals a una fossa sèptica.  
Atés que, sense menyscapte que l'abocament d'aigües residuals a una fossa sèptica s'adapte al dret, en el sentit de permetre el compliment dels requisits bàsics per a classificar la zona en qüestió com a sòl urbà, tal com justifica el punt 2.4 de l'ampliació de l'estudi d'impacte ambiental, el manteniment d'aquest sistema contradiu obertament allò disposat en l'article 6.5.4 de les normes urbanístiques, anteriorment esmentat. D'altra part, la proximitat de la unitat d'execució número 7 al sector de sòl urbanitzable industrial Loma del Sombrero facilita la necessària connexió a la xarxa de clavegueram i el compliment de les condicions establertes sobre això en els punts 8, 9 i 10 de l'apartat primer de la declaració d'impacte ambiental, del projecte de revisió de les Normes Subsidiàries de Planejament de Sax.  
Per tot això, fent ús de les facultats que tinc legalment atribuïdes, formule la següent resolució:  
Primer  
Estimar acceptable, a l'únic efecte ambiental, l'ampliació de l'estudi d'impacte ambiental del projecte de revisió de les Normes Subsidiàries de Planejament del municipi de Sax, referent a la classificació com a sòl urbà de la unitat d'execució número 7, sempre que es garantisca la connexió de l'esmentada unitat a la xarxa de clavegueram que s'ha de desenvolupar en el sòl urbanitzable Loma del Sombrero, i el compliment de les restants condicions establides sobre això en les normes urbanístiques i la declaració d'impacte ambiental de la revisió de les normes subsidiàries, en especial pel que es refereix a les característiques i el tractament de les aigües residuals produïdes.  
Segon  
Notificar a les persones interessades que contra aquesta resolució, pel fet de ser un acte de tràmit que no posa fi al procediment ni produeix indefensió, no s'hi pot interposar cap recurs; sense perjudici d'utilitzar els mitjans que en defensa del seu dret estimen pertinents.  
Tercer  
Publicar aquesta resolució en el Diari Oficial de la Generalitat Valenciana.  
València, 15 de maig de 1996.- La directora general de Qualitat Ambiental: Gloria Arnandis Boix.